《赠御前梁宫干》
宋代·释居简

梁楷惜墨如惜金，醉来亦复成漓淋。天籁自响或自瘖，族史阁笔空沉吟。

前日去寻子赵子，道院水亭秋色里。幻成赵子骑蹇驴，潇洒不减骑鲸鱼。

又写深衣跨牛客，云生谷口耕阡陌。按图绝叫喜欲飞，棹笔授我使我题。

我方拄眼孤山西，岑楼残碧澹扫眉。见成一段诗中画，宜雨宜晴四时挂。

输与滕王蛱蝶图，坐收少室山人贾。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。